MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 24483/23.04.2021

RAPORT DE SPECIALITATE

la proiectul de hotărâre privind atribuirea în folosință gratuită către Parohia Ortodoxă Română Sf. Andrei, a unui teren în suprafață de 3752 mp, situat în Satu Mare, bd. Lucian Blaga

Proiectul de hotărâre se întemeiază, din punct de vedere juridic, pe dispoziţiile art. 349 şi urm. din Codul administrativ (OUG nr. 57/2019) care reglementează că bunurile proprietate publică a unităţilor administrativ-teritoriale pot fi date în folosinţă gratuită. Acest drept de folosinţă se acordă pe timp limitat şi în favoarea persoanelor juridice fără scop lucrativ, care desfăşoară activitate de binefacere sau de utilitate publică, ori serviciilor publice.

Statul Român a recunoscut organizarea şi funcţionarea Bisericii Ortodoxe Române, în anexa 1, pct. 1 din Legea nr. 489/2006 privind libertatea religioasă şi regimul general al cultelor, republicată, cu modificările şi completările ulterioare. Potrivit art. 8 alin. 1 şi art. 9 alin. 3 din acelaşi act normativ cultele recunoscute sunt persoane juridice de utilitate publică, iar autorităţile publice cooperează şi sprijină activităţile cultelor .

Sunt incidente şi prevederile art. 129 alin. (2) lit. c), precum şi art. 139 alin. (3) lit g) şi art. 196 alin. (1) lit. a) din O.U.G. nr. 57/2019 privind Codul administrativ. Sunt incidente şi prevederile art. 108 lit. d) şi art. 286 alin. (4) din O.U.G. nr. 57/2019 privind Codul administrativ.

Iniţial, prin Hotărârea Consiliului Local cu nr. 147/2019 s-a aprobat transmiterea în folosință gratuită a terenului în suprafață de 3.752 mp, situat în Satu Mare Bdul Lucian Blaga, către Parohia Ortodoxă Română Sf. Andrei, însă Instituţia Prefectului, în urma exercitării controlului de legalitate, a apreciat că HCL sus-indicată ar fi nelegală, motiv pentru care a promovat o acţiune în instanţă. Tribunalul Satu Mare, prin sentinţa civilă nr. 242/CA din 20 iulie 2020, a anulat doar art. 2 din HCL nr. 147/2019, articol care atesta dreptul de proprietate privată a municipiului asupra cimitirului.

Se impune revocarea HCL nr. 147/2019 deoarece, pe de o parte, conform anexei 4 din OUG nr. 57/2019 privind Codul administrativ, cimitirele aparţin domeniului public al municipiilor, iar pe de altă parte hotărârea avea ca temei legal prevederi referitoare la domeniul privat.

Terenul solicitat este reprezentat în natură de cimitirul uman de pe Bdul Lucian Blaga, iar cererea este motivată de intenția solicitantului de a construi o capelă în incinta acestuia. Însă cimitirul uman aflat pe acest teren nu deține o capelă, iar până în prezent s-a utilizat în acest scop vechea biserica, aflată la o distanță de aproximativ 900 metri de acest cimitir, distanță care reprezintă un real disconfort. Atât normele U.E., cât şi legislaţia naţională impun în mod imperativ construirea de capele în cadrul cimitirelor, iar pentru a edifica o capelă în cimitirul uman de pe Bdul Lucian Blaga, în prealabil, este necesar a se tranşa problema terenului aferent cimitirului.

Cu privire la oportunitatea promovării lui, s-a pronunţat iniţiatorul prin referatul de aprobare cu nr. 24207/21.04.2021, iar Serviciul Patrimoniu, Concesionări, Închirieri a întocmit raportul de specialitate cu nr. de înregistrare 24208/22.04.2021.

În consecinţă, proiectul de hotărâre privind atribuirea în folosință gratuită către Parohia Ortodoxă Română Sf. Andrei, a unui teren în suprafață de 3752 mp, situat în Satu Mare, bd. Lucian Blaga, se înaintează Consiliului Local al Municipiului Satu Mare cu propunere de aprobare.

ŞEF SERVICIU,

Bianca Laura Mustea

c.j. BLM/3 ex